Իրականում Ռուս հայրենակիցների VI Կոնգրեսին ներկայացվել է «կենտրոնից կառավարելի ապագաղութացման» յուրօրինակ մի հայեցակարգ, որի համաձայն ԽՍՀՄ ազգային ծայրագավառներից ետ է կանչվելու շարքային «գաղութարարների» եւ նրանց ժառանգների ռուսալեզու 20 միլիոնանոց բանակը: Լրացել է տեղաբնակների սերնդափոխության 25-30 տարի տեւող շրջանը, եւ փարատվել են կայսրությունը «գաղութային» ռեժիմում պահելու պատրանքները: Ռուսաստանում ռուսալեզու եւ այլ աշխատուժի սակավության բացասական հետեւանքներն այլեւս գերազանցում են ծայրամասերում մնացող ռուսների՝ կենտրոնամետ ազդեցության օգուտներին: Նորանկախ երկրներում նրանց գաղութային դասական ոգով հետագա ներկայությունը այլեւս նպատակահարմար չի դիտվում: Արտագաղթի հետեւանքով տեղերում առաջացող քաղաքակրթական, տեխնոլոգիական եւ տնտեսական բնույթի փոփոխությունները պետք է ծանրությամբ համեմատելի լինեն ԽՍՀՄ փլուզման շրջանի հետ: Ներգաղթի շնորհիվ տնտեսական վիճակը պայմանական մետրոպոլիայում ընդհակառակը՝ բարելավվելու է: